LIBERA CIRCULAŢIE A CAPITALURILOR.

UNIUNEA ECONOMICĂ ŞI MONETARĂ

Introducere
Prezenta lucrare tratează libera ciculaţie a capitalurilor şi Uniunea Economică şi Monetară (UEM).

Partea întâi se referă la libera ciculaţie a capitalurilor, care este una dintre cele patru libertăţi consacrate de Tratatul instituind Comunitatea Economică Europeană. Prin Tratatul instituind Uniunea Europeană, articolele din Tratatul Comunităţii Economice Europene au suferit modificări importante. În prezent, un volum tot mai mare de jurisprudenţă abordează tema întinderii sferei de aplicare a acestor prevederi. Această jurisprudenţă ridică probleme similare celor privind mărfurile, persoanele, dreptul de stabilire şi serviciile.

Partea a doua este dedicată UEM. Sunt analizate progresul către realizarea UEM şi prevederile Tratatului care stabilesc cadrul legal al acesteia. Sunt examinate argumentele pro şi contra UEM. Se analizează poziţia Băncii Centrale Europene (BCE). Lucrarea se încheie cu presiunile şi eforturile pe care le presupune realizarea UEM.
I Libera circulaţie a capitalurilor
Libera circulaţie a capitalurilor implică înlăturarea controlului asupra fluxurilor de capital.

Liberalizarea totală a circulaţiei capitalului a fost şi este o condiţie a liberului schimb al produselor şi serviciilor financiare în interiorul Uniunii Europene şi a unei alocări optime în scop productiv şi comercial a fondurilor depuse la instituţiile financiare. 
Prevederile iniţiale ale tratatelor

Deşi art. 67-73 din Tratatul instituind Comunitatea Economică Europeană cuprindeau prevederi referitoare la libera circulaţie a capitalurilor, acestea erau mai puţin imperative decât cele aplicabile în cazul liberei circulaţii a mărfurilor, lucrătorilor, serviciilor şi dreptului de stabilire. Art. 67 alin. (1) impunea o obligaţie de eliminare treptată a restricţiilor asupra circulaţiei capitalurilor în perioada de tranziţie. Aceasta trebuia să se realizeze numai în măsura necesară pentru a asigura funcţionarea adecvată a pieţei comune. Această temă a fost transferată art. 71 care solicita statelor membre să depună eforturi pentru a evita introducerea unor noi restricţii de schimb asupra circulaţiei capitalurilor. Aceste articole din Tratat au produs un impact asupra abordării Curţii Europene de Justiţie în acest domeniu. Consiliul a adoptat diferite directive pe baza acestor prevedri din Tratat, cea mai importantă fiind Directiva Consiliului 88/361/CEE.
Prevederile actuale. Principiul de bază

Tratatul instituind Uniunea Europeană a modificat în totalitate prevederile referitoare la libera ciculaţie a capitalurilor, începând din 1 ianuarie 1994. Conform art. 56:
(1) În temeiul dispoziţiilor prezentului capitol, sunt interzise orice restricţii privind circulaţia capitalurilor între statele membre, precum şi între statele membre şi ţările terţe.

(2) În temeiul dispoziţiilor prezentului capitol, sunt interzise orice restricţii privind plăţile între statele membre, precum şi între statele membre şi ţările terţe.

Art. 56 a fost considerat ca având efect direct în cauza Sanz de Lera
. Curtea Europeană de Jusiţie a statuat că acesta prevedea o interdicţie clară şi necondiţionată, pentru care nu era necesară nicio măsură de implementare. Discreţia statelor membre de a întreprinde toate măsurile necesare pentru a preveni încălcarea legilor şi reglementărilor naţionale cuprinse în art. 58 alin. (1) lit. (b) nu împiedica art. 56 să aibă efect direct, întrucât astfel de situaţii sunt supuse controlului judiciar. Această hotărâre se referea la o acţiune împotriva statului. De regulă, articolele din Tratat au efect direct vertical şi orizontal şi astfel pot fi folosite împotriva statului şi a persoanelor private, astfel cum rezultă din raţionamentul Curţii în cauza Sanz de Lera. Este posibilă o situaţie în care conduita unilaterală a unei instituţii financiare poate retrânge plăţile între state, interpretare confirmată de faptul că art. 56 nu se referă în aparenţă numai la stat. Argumentul contrar se deduce prin analogie din art. 28 privind libera ciculaţie a mărfurilor, restrâns la acţiunile împotriva statului însuşi.
Prevederile Tratatului nu definesc circulaţia capitalurilor, dar Curtea Europeană de Justiţie a reţinut că se poate face trimitere la lista exemplificativă din Directiva 88/361/CEE. Curtea Europeană de Justiţie va decide cu ajutorul directivei dacă o măsură constituie o restricţie a circulaţiei capitalurilor. Astfel, o interdicţie naţională privind instituirea unei ipoteci în monedă străină a fost interzisă de art. 56. Restricţiile la achiziţionarea şi dispunerea de proprietate, cum ar fi cerinţele privind autorizaţia administrativă prealabilă, sunt interzise. Măsurile adoptate de un stat membru, susceptibile să descurajeze persoanele rezidente pe teritoriul său să obţină împrumuturi sau să realizeze investiţii în alte state membre, constituie restricţii ale circulaţiei capitalurilor. Deşi taxarea directă rămâne în competenţa statelor membre, acestea trebuie să-şi exercite competenţa într-un mod compatibil cu dreptul comunitar şi să evite discriminarea pe criteriul cetăţeniei. Art. 56 acoperă nu numai măsurile discriminatorii pe criteriul cetăţeniei, ci şi măsurile care pot împiedica circulaţia capitalurilor, chiar dacă nu sunt discriminatorii.
Curtea Europeană de Justitţie a reţinut că, dimpotrivă, un stat membru poate aplica o taxă pe venit, deşi acesta a fost deja taxat într-un alt stat membru, cu consecinţa că dubla impunere nu contravine liberei circulaţii a capitalurilor.
Alte articole ale Tratatului circumstanţiază aplicarea art. 56 în cazul ţărilor terţe. Art. 57 alin. (1) permite efectiv ca restricţiile legale asupra circulaţiei capitalurilor, care existau la 31 decembrie 1993, să rămână în vigoare, iar art. 57 alin. (2) impune Consiliului doar să depună eforturi pentru a realiza obiectivul liberei circulaţii în cazul statelor terţe, în cea mai mare măsură posibilă. De asemenea, Consiliul este abilitat, conform art. 59, să adopte măsuri de salvgardare în împrejurări excepţionale, în care circulaţia capitalurilor provenind din state terţe sau destinate acestora provoacă sau ameninţă să provoace dificultăţi grave în funcţionarea uniunii economice şi monetare. Astfel de măsuri nu pot dura mai mult de şase luni şi nu pot fi adoptate decât în cazul în care sunt strict necesare.
Prevederile actuale. Excepţiile

Art. 58 alin. (1) lit. (a) se referă la impunere şi constituie una dintre principalele excepţii de la art. 56. Acesta dispune că prevederile art. 56 nu aduc atingere dreptului statelor membre de a aplica dispoziţiile incidente ale legislaţiilor fiscale care stabilesc o distincţie între contribuabilii care nu se găsesc în aceeaşi situaţie în ceea ce priveşte reşedinţa lor sau locul unde capitalurile au fost investite.

Art. 58 alin. (1) lit. (a) este subordonat în mod expres art. 58 alin. (3), care prevede că măsurile luate nu trebuie să constituie un mijloc de discriminare arbitrară şi nici o restrângere disimulată a liberei circulaţii a capitalurilor şi plăţilor. Curtea Europeană de Justiţie decide dacă rezidenţii şi nerezidenţii se situează pe poziţii comparabile şi dacă a avut loc o discriminare. Pentru ca o diferenţă de tratament să nu fie considerată arbitrară în sensul art. 58 alin. (3), aceasta trebuie să fie justificată în mod obiectiv. Aceasta necesită ca statul membru să demonstreze că tratamentul diferenţiat urmărea să protejeze integritatea sistemului fiscal şi era necesar pentru a atinge această finalitate. Curtea Europeană de Justiţie interpretează în mod strict această cerinţă. Astfel, în cauza Verkooijen
, s-a reţinut că o prevedere naţională, care subordona acordarea unei exonerări de impozit asupra dividendelor achitate acţionarilor, condiţiei ca societatea să-şi aibă sediul în Olanda, era contrară dreptului comunitar. Curtea Europeană de Justiţie a respins apărarea în sensul că norma era justificată în scopul încurajării investiţiilor în Olanda. Astfel de obiective pur economice nu puteau justifica o limitare a unei libertăţi fundamentale. De asemenea, Curtea Europeană de Justiţie a respins argumentele conform cărora norma în litigiu se justifica pe motivul că era necesară pentru a menţine coeziunea sistemului fiscal în Olanda
.
Art. 58 alin. (1) lit. (b) dispune că prevederile art. 56 nu aduc atingere dreptului statelor membre (...) de a adopta toate măsurile necesare pentru a combate încălcarea actelor lor cu putere de lege şi a normelor lor administrative, în special în domeniul fiscal sau al supravegherii prudenţiale a instituţiilor financiare, de a stabili proceduri de declarare a circulaţiei capitalurilor în scopul informării administrative sau statistice ori de a adopta măsuri justificate de motive de ordine publică sau siguranţă publică.
Art. 58 alin. (1) lit. (b) este, de asemenea, subordonat art. 58 alin. (3). Restricţiile nu pot constitui un mijloc de discriminare arbitrară.
Art. 58 alin. (1) lit. (b) se împarte în două părţi.

Prima parte acoperă întregul articol, în afară de trimiterea la ordinea publică şi siguranţa publică. Are legătură cu administrarea eficientă şi punerea în aplicare a sistemului fiscal şi cu supravegherea eficientă a băncilor şi societăţilor de asigurări, mai mult decât cu aspecte principiale de politică economică, acestea din urmă făcând obiectul art. 119 şi 120. Curtea Europeană de Justiţie va proceda la o analiză amănunţită înainte de a accepta această apărare. În cauza Comisia c. Belgia
, Curtea Europeană de Justiţie a statuat că o normă naţională care interzicea rezidenţilor belgieni să investească în titluri de împrumut garantate pe piaţa euroobligaţiunilor intră în sfera de aplicare a art. 56. Guvernul belgian a susţinut că măsura era justificată în temeiul art. 58 alin. (1) lit. (b), întrucât păstra coerenţa fiscală. Acest argument a fost respins, deorece nu exista vreo legătură directă între vreun avantaj şi vreun dezavantaj fiscal care să trebuiască menţinute pentru a asigura o astfel de coerenţă. Guvernul belgian a susţinut în plus că măsura în litigiu împiedica evaziunea fiscală din partea rezidenţilor belgieni şi asigura o supraveghere fiscală eficientă. Curtea Europeană de Justiţie nu a fost de acord şi a reţinut că norma naţională este disproporţionată. O prezumţie generală de evaziune fiscală nu poate justifica o măsură care periclita un articol din Tratat.
A doua parte a art. 58 alin. (1) lit. (b) se referă la ordinea publică şi la securitatea publică. Curtea Europeană de Justiţie se inspiră din jurisprudenţa sa legată de celelalte libertăţi în momentul interpretării acestor noţiuni. Această excepţie este de strictă interpretare, iar sarcina probei revine statului membru. Restricţia trebuie să fie justificată pe baza unui interes public naţional de tipul celui menţionat la art. 58 alin. (1) sau pe alte motive de interes public superior. De asemenea, restricţia trebuie să fie proporţională şi va fi înlăturată în cazul în care finalitatea dorită ar fi putut fi realizată printr-o măsură mai puţin restrictivă. În cauza Scientology International
, Curtea Europeană de Justiţie a statuat că o normă naţională impunând autorizarea prealabilă a investiţiilor de capital care ameninţau ordinea publică sau securitatea publică, se puteau încadra, în principiu, în sfera de aplicare a    art. 58 alin. (1) lit. (b). Cu toate acestea, norma franceză în cauză, care nu preciza detalii suplimentare referitoare la ameninţarea securităţii publice, a fost considerată prea imprecisă şi prin urmare nu se putea încadra în acest articol. Totuşi, în Comisia c. Belgia
, o normă naţională care acorda guvernului o acţiune preferenţială în cadrul societăţilor de gaz şi electricitate care fuseseră privatizate, permiţând acestuia să controleze anumite dispoziţii ulterioare cu privire la active strategice, a fost considerată ca intrând în sfera de aplicare a art. 58 alin. (1) lit. (b), întrucât garanta resursele de energie în eventualitatea unei crize şi prin urmare se integra în noţiunea de securitate publică.
Art. 58 alin. (2) dispune că prevederile acestui capitol din Tratat nu aduc atingere posibilităţii de a aplica restricţii privind dreptul de stabilire care sunt compatibile cu Tratatul. Şi acest alineat este subordonat art. 58 alin. (3). Aceste restricţii includ excepţia referitoare la activităţile publice cuprinsă în  art. 45.
Art. 119 şi 120 conţin o nuanţare a art. 56. Aceste articole îşi încetează aplicabilitatea începând cu a treia etapă a UEM, cu excepţia statelor care fac obiectul unei derogări şi se referă la crizele privind balanţa de plăţi. „Strategia” este de a avea mai întâi în vedere o soluţie asistată de Comunitate, pe calea art. 119, şi apoi să se autorizeze acţiunea unilaterală a statului prin intermediul art. 120, în cazul în care prima nu este posibilă.
II Uniunea Economică şi Monetară
Definiţie
Uniunea Economică şi Monetară reprezintă o etapă superioară a integrării multinaţionale, care presupune:

· o politică monetară comună;
· o strânsă coordonare a politicilor economice ale statelor membre;
· o monedă unică; 

· liberalizarea fluxurilor de capital;
· un sistem instituţional care să coordoneze şi administreze politica monetară.
Istoric

Principalele momente ale formării UEM le constituie :
· crearea unui aranjament monetar numit Uniunea Europeană de Plăţi (1950) format nu doar din state europene ci, prin intermediul lirei sterline şi a zonei francului, şi din ţările africane aflate în spaţiul colonial; 

· crearea Comunităţii Economice Europene, care a condus la  liberalizarea fluxurilor de  bunuri şi servicii, şi a Pieţei Comune, pentru liberalizarea mişcării factorilor de producţie;
· crearea  Sistemului Monetar European (1979).
Sistemul Monetar European, adoptat de către membrii Comunităţii Europene, care au devenit membri de facto ai acestuia, are ca şi componente:

· unitatea de cont  europeană (ECU) utilizată în decontările financiare; 

· un fond de cooperare monetară, instituit în 1973;

· mecanismul ratei de schimb;

· Institutul Monetar European. 
Alte momente ale integrării monetare europene le reprezintă:
· Summitul de la Haga din 1969, în care s-a pus problema creării unei uniuni economice şi monetare;
· Planul Werner din 1970, care a propus crearea Uniunii Monetare Europene prin fixarea irevocabilă a parităţilor dintre monedele statelor membre şi liberalizarea totală a fluxurilor de capital; 
· crearea, în 1988, a Comitetului pentru Studiul Uniunii Economice şi Monetare, sub conducerea preşedintelui Comisiei Europene din acea perioadă, Jacques Delors, care a propus, prin raportul care îi poartă numele, o nouă bază pentru unificarea monetară în Europa. Raportul Delors a definit strategia care a condus la realizarea, în mai multe etape, a uniunii monetare;  
· Tratatul de la Maastricht (1992) privind constituirea Uniunii Europene, care, în plan monetar, a consfinţit constituirea unei Bănci Centrale la nivelul Uniunii şi a stabilit criteriile pe care statele membre trebuie să le îndeplinească pentru a deveni membre ale spaţiului monetar european;  
· crearea Sistemului European al Băncilor Centrale (SEBC), a cărui funcţionare se bazează pe mai multe principii generale dintre care amintim independenţa instituţională şi financiară, transparenţa, subsidiaritatea şi responsabilitatea în atingerea obiectivelor propuse prin Tratatul de la Maastricht. 
· introducerea monedei Euro, începând cu ianuarie 1999.
Statutul de zonă monetară optimă presupune:

· un grad ridicat de deschidere a economiilor pentru comerţul intracomunitar;
· un grad ridicat de mobilitate transfrontalieră a capitalului şi forţei de muncă;
· o flexibilitate înaltă a preţurilor şi salariilor;
· transferuri fiscale în condiţiile în care veniturile din impozite sunt redistribuite spre zonele aflate în recesiune.
Uniunea Europeană nu reprezintă o zonă monetară optimă.
Argumente pro şi contra formării Uniunii Economice şi Monetare în spaţiul european
Argumentele în favoarea unei Uniuni Economice şi Monetare în spaţiul Uniunii Europene au fost:
· completarea pieţei unice (o piaţă unică are nevoie de o monedă unică); 

· creşterea vitezei de transfer a fluxurilor monetare şi eliminarea costurilor de conversie; 

· reducerea riscurilor legate de schimburi comerciale şi investiţii prin eliminarea fluctuaţiilor ratei de schimb;

· transparenţa preţurilor;

· disciplina monetară, în sensul că guvernele nu vor mai putea utiliza valutele ca instrumente de politică economică;

· scăderea inflaţiei, datorită disciplinei impuse economiilor care formază zona Euro;

· fuziunea pieţelor financiare, care poate conduce la economii la scară;

· creşterea eficienţei şi obţinerea unor ritmuri de creştere economică înalte;

· întărirea poziţiei Uniunii Europene în cadrul sistemului monetar internaţional;

· facilitează atingerea ţelului creării uniunii politice.
Argumentele împotriva formării unei Uniuni Monetare în spaţiul Uniunii Europene au fost: 
· pierderea controlului şi a puterii de decizie cu privire la problemele monetare;
· pierderea de flexibilitate, în sensul că guvernele naţionale nu vor putea să ia decizii de politică monetară care să permită protejarea economiilor lor de şocurile externe, în detrimentul altor ţări;
· diferenţele relativ mari în ciclurile de afaceri şi standardele de viaţă dintre statele membre;
· pericolul de a diviza Uniunea Europeană în state din interiorul şi din afara Uniunii monetare;
· costurile materiale pe care le incumbă înlocuirea monedelor naţionale cu moneda unică, crearea instituţională şi modificările de natură legislativă cerute de acest demers. 

Mecanismul ratei de schimb (1 şi 2)

În 1999, când s-a adoptat moneda unică, a fost lansat un al doilea mecanism al ratei de schimb (numit MRS 2) în cadrul căruia sistemul multilateral a fost înlocuit cu unul bilateral, prin care fiecare monedă participantă are definită o paritate centrală comparativ cu euro.

Acest mecanism permite intervenţia de către Banca Centrală Europeană şi de către băncile centrale ale statelor membre, atunci când cursul de schimb depăşeşte marja de +/- 15% faţă de cursul central. 
Din MRS 2 fac parte statele membre din zona euro şi Danemarca (aceasta din urmă optând pentru un culoar de fluctuaţie de +/- 2,25%), precum şi un număr de şase state membre nou intrate în spaţiul comunitar în 2004.
Avantajele care decurg din funcţionarea mecanismului ratei de schimb sunt:

· creşterea stabilităţii mediului financiar prin utilizarea unui sistem de cursuri semifixe, care permit reducerea riscurilor investiţionale şi de afaceri;

· acţiunile colective, care le permit statelor membre să se bazeze nu doar pe eforturile proprii de menţinere a valorii monedelor lor;
· impunerea disciplinei financiare în lupta împotriva inflaţiei prin stabilirea unei marje permise de depreciere a unei monede;
· o mai bună alocare a resurselor, ca efect al eliminării incertitudinilor legate de fixarea cursului de schimb şi, prin aceasta, a utilizării mecanismului preţurilor ca instrument de alocare a resurselor;
· stimularea sectoarelor manufacturiere prin stabilitatea cursului de schimb; în absenţa acestei stabilităţi, resursele se orientau spre sectoarele economice care nu aveau legătură cu exportul; 

· stimularea firmelor mici şi mijlocii mai puţin expuse riscului legat de cursul de schimb; 

· creşterea schimburilor  comerciale la nivel intra-unional.
Dezavantajele care decurg din funcţionarea mecanismului ratei de schimb sunt:
· faptul că s-a pornit de la presupunerea că valoarea monedelor ar fi putut fi menţinută prin intervenţie guvernamentală, ceea ce înseamnă capacitatea limitată a guvernelor de a acoperi piaţa;
· a încurajat speculanţii care au găsit un cumpărător garantat pentru monedele slabe din sistem  în persoana băncilor centrale ale statelor membre;

· a condus la pierderea, de către guvernele statelor membre, a suveranităţii monetare asupra economiilor naţionale cu toate implicaţiile care derivă din acest aspect. 
Uniunea Economică şi Monetară este alcătuită din:
· Politica monetară comună 
· Politica economică comună 
Politica monetară comună 
Tratatul de la Roma nu face referire în mod explicit la introducerea unei monede unice şi nici la un sistem de coordonare a politicilor monetare între statele membre,  ci doar prin art. 107, la cursul de schimb considerat a fi „o problemă de interes comun”. 
Etapele formării UEM

Prima etapă, (1 iulie 1990 - 31 decembrie 1993) ale cărei elemente centrale au fost stabilite înainte de Maastricht, a reprezentat etapa consolidării pieţei. 
Obiectivul central al acestei etape l-a constituit creşterea convergenţei politicilor economice şi a cooperării între băncile centrale în scopul încorporării practicilor monetare ale statelor membre în cadrul Sistemului Monetar European.

În cadrul ei s-au realizat o serie de progrese legate de abolirea restricţiilor legate de mişcările de capital, consolidarea mecanismului ratei de schimb şi o întărire a cooperării între băncile centrale ale statelor membre. În cadrul acestei etape, în procesul de consolidare a pieţei, Consiliul a stabilit un cadru de convergenţă al performanţelor economice din statele membre şi de monitorizare a progresului realizat, pe baza unor  rapoarte periodice.   
Cea de-a doua etapă a început la 1 ianuarie 1994 şi s-a încheiat la     31 decembrie 1998. În timpul acestei etape, pornind de la prevederile Tratatului  Uniunii Europene, statele membre au fost constrânse la a evita deficitele bugetare excesive şi de a iniţia paşi spre independenţa băncii centrale. În procesul de creştere a independenţei băncilor centrale, Tratatul le interzice  acestora acordarea de facilităţi de creditare guvernamentală sau de achiziţii de instrumente privind datoria publică direct de la acestea. 
Etapa a treia, a început la 1 ianuarie 1999 cu stabilirea ratelor de schimb irevocabile între monedele statelor participante şi în raport cu euro. Ecu a fost înlocuit de către euro, şi acesta a devenit moneda oficială a  statelor membre care participă în totalitate la politica monetară comună.

Din acel moment, politicile monetare şi politica cursului de schimb sunt conduse în euro, iar utilizarea monedei euro pe piaţa internaţională şi emisiunile de titluri de stat  sunt  făcute în mod obligatoriu în euro. Statele membre participante au o singură monedă (euro) şi o singură politică monetară. 

Structura instituţională a Uniunii Economice şi Monetare
Este dată în principal de către Banca Centrală Europeană şi băncile centrale ale statelor membre care, împreună, formează  Sistemul European al Băncilor Centrale (SEBC). 

Din acest sistem mai fac parte şi băncile centrale ale statelor membre care nu fac parte din zona Euro şi care nu participă la luarea deciziilor cu privire la politica monetară unică pentru zona Euro. 

Obiectivul declarat al SEBC îl constituie:

· menţinerea stabilităţii preţurilor;
· definirea şi implementarea politicii monetare unice; 

· crearea şi deţinerea de rezerve valutare ale statelor participante;
· asigurarea  stabilităţii sistemului  financiar.
Criteriile de la Maastricht
Criteriile de convergenţă nominală sunt:
· rata scăzută a inflaţiei, care să nu depăşească cu mai mult de 1,5 % cele mai bune performanţe ale statelor membre participante în anul dinaintea examinării;

· dobânzile scăzute pentru creditele pe termen lung, care să nu depăşească cu mai mult de 2% dobânzile din cele mai performante state membre participante în anul dinaintea examinării;

· un deficit bugetar  care să nu depăşească 3% din PIB; 

· datoria publică cumulată, care să nu depăşească 60% din PIB;

· stabilitatea cursului de schimb, în sensul menţinerii cursului naţional în limitele marjelor normale de fluctuaţie ale MRS2 pentru cel puţin doi ani înaintea intrării în zona euro (art. 121 din Tratatul instituind Comunitatea Europeană). 

Criteriile de convergenţă reală privesc:
· gradul de deschidere a economiei, calculat ca pondere a schimburilor comerciale externe în PIB;
· ponderea comerţului bilateral că ţările membre ale Uniunii Europene în totalul comerţului exterior;
· structura economiei pe cele trei ramuri principale (industrie, agricultură şi servicii);
· PIB-ul pe cap de locuitor, calculat fie în funcţie de paritatea puterii de cumpărare, fie la cursul nominal.

